b'\n_START_ARTICLE_\nSeenering\n_START_PARAGRAPH_\nSeenering (ka n\xc3\xb5iaring) on looduslikult esinev seentest moodustunud s\xc3\xb5\xc3\xb5r \xe2\x80\x93 mingit \xc3\xbcht liiki seene kloon. _NEWLINE_Ringi teke saab alguse mullas idanenud ja seej\xc3\xa4rel kasvama hakanud seeneeosest. Kui mingeid t\xc3\xb5kkeid ees pole, kasvab seeneniidistik igas suunas enam-v\xc3\xa4hem \xc3\xbchtlase kiirusega, s\xc3\xb5ltuvalt liigist ja tingimustest umbes 5\xe2\x80\x9325 sentimeetrit aastas. Enamik seeneringe on katkendlikud, mis tuleneb sellest, et seeneniidistikul j\xc3\xa4\xc3\xa4b iga aastaga maa all laiemaks kasvades tavaliselt ette m\xc3\xb5ni teine seen, puu v\xc3\xb5i muu takistus. Takistuste puudumise korral (n\xc3\xa4iteks heinamaal) esineb ka v\xc3\xa4ga korrap\xc3\xa4raseid ringe. Seenering on moodustunud seeneniidistiku nooremas osas mullast v\xc3\xa4ljakasvavatest viljakehadest, mida k\xc3\xb5nekeeles nimetatakse "seenteks".'